După prima rundă de consultări avută cu partidele la Cotroceni (întâlnire de la care au lipsit PSD și ALDE), președintele Klaus Iohannis a constatat că o guvernare „de dreapta” este posibilă „aritmetic”, însă rămâne de văzut dacă ea va fi posibilă și din punct de vedere politic. Asta s-ar întâmpla doar dacă PNL, USR, ALDE, PMP, UDMR și minoritățile vor face o coaliție care să trimită PSD (partidul care a câștigat alegerile) în opoziție. Constatarea președintelui este un șah la Liviu Dragnea, în războiul nervilor pe care președintele îl joacă împreună cu liderul PSD.

Președintele Klaus Iohannis spune că şeful Executivului trebuie să vină de la o formaţiune sau o coaliţie „care îl convinge că va putea avea o majoritate în Parlament".



„Am convenit cu toate formaţiunile care s-au prezentat că ne vom revedea la o nouă rundă, pe care o voi convoca după ce noul Parlament va intra în funcţiune", a declarat Klaus Iohannis.



Președintele Klaus Iohannis spune că varianta lansată de PNL, ca partidele de dreapta să formeze o alianţă şi să propună un premier este posibilă „aritmetic” și că este de văzut dacă este posibilă și politic.



În privința posibilității ca Dacian Cioloș să rămână în continuare premier, șeful statului a afirmat că deocamdată nu poate oferi un răspuns public.

„Înainte de a avea consultări cu toate partidele, nu pot să vă dau un răspuns public la această chestiune. După ce vom avea un Parlament, vom avea o rundă de consultări, voi aştepta să vină toată lumea şi să spună dacă chiar vor premier, voi fi în situaţia să judec lucrurile şi să iau o decizie", a explicat Iohannis.